ORDE do 9 de marzo de 2005 pola que se clasifica como benéfico social a Fundación Fuertes.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 21/03/2005

Visto o expediente de clasificación da Fundación Fuertes, con domicilio en Laraxe-Cabanas (A Coruña).
Supostos de feito.
1. A fundación formulou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación Fuertes foi constituída en escritura pública outorgada en Narón o día tres de xaneiro de dous mil cinco ante o notario Alberto María Romero Neira, co número cinco do seu protocolo, pola entidade mercantil Fuertes Publicidad, S.L., representada para este acto por Alberto Amil Lago e Manuel Amil Lago como socios únicos da referida entidade. Esta escritura foi subsanada por outra do un de marzo de dous mil cinco, outorgada ante o mesmo notario co número douscentos setenta do seu protocolo.
3. Segundo establece o artigo cinco dos seus estatutos, a fundación ten por obxecto:
a) Loitar de forma permanente e creativa contra a exclusión social e discriminación das persoas por razóns físicas, sociais e culturais.
b) Promover, atender e apoiar as persoas con risco de exlusión por razóns físicas, sociais e culturais, prestándolles especial atención ás que teñan discapacidade física, psíquica, mental e/ou sensorial, sen que teña carácter excluínte.
4. O padroado da fundación estará integrado por Alberto Amil Lago como presidente, Manuel Amil Lago como vicepresidente e Rolando Martínez Rodríguez como secretario.
5. A comisión integrada polos secretarios xerais de todas as consellerías eleva ao conselleiro da Presidencia, Relacións Institucionais e Administración Pública a proposta de clasificación como benéfico social Fundación Fuertes, dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o regulamento de organización e funcionamento do protectorado das fundacións de interese galego, procede a súa clasificación como benéfico social e a súa adscrición á Consellería de Asuntos Sociais, Emprego e Relacións Laborais.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de secretarios xerais na súa reunión do día 8 de marzo de 2005.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño, e Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como benéfico social a Fundación Fuertes adscribíndoa á Consellería de Asuntos Sociais, Emprego e Relacións Laborais, que exercerá plenamente o protectorado sobre ela.
Santiago de Compostela, 9 de marzo de 2005.
Jaime Pita Varela
Conselleiro da Presidencia, Relacións
Institucionais e Administración Pública